मणिपुर में अब दुखों के पहाड़ हैं, इनके पीछे छिपी पीड़ा कौन समझेगा
Manipur Viral Video Controversy मणिपुर में महिलाओं के साथ जो कुछ हुआ, उसकी व्यथा सुन- सुनकर दूसरी महिलाओं का जी भर आता है। जिन पहाड़ों की लड़ाई वहाँ लड़ी जा रही है,
मणिपुर में महिलाओं के साथ जो कुछ हुआ, उसकी व्यथा सुन- सुनकर दूसरी महिलाओं का जी भर आता है। जिन पहाड़ों की लड़ाई वहाँ लड़ी जा रही है, इस घटना के बाद लगता है ये दुखों के पहाड़ हैं और किसी को मिल भी जाएँ या किसी से छिन भी जाएँ तो अब कोई फ़र्क़ नहीं पड़ेगा।
परतें खुलीं तो पता चला जो वीडियो अब वायरल हो रहा है वह दो -ढाई महीने पुराना है। इतने ही पहले पुलिस में एफआईआर भी दर्ज करा दी गई थी। पुलिस ने इस रिपोर्ट को संबंधित थाने को ट्रांसफ़र करने में अठारह दिन लगा दिए। साफ़ दिखाई दे रहा है कि पुलिस और संभवतया राज्य सरकार ने इस रिपोर्ट को लगातार छिपाए रखने के पूरे प्रयास किए होंगे।
अगर वीडियो वायरल नहीं होता तो यह ह्रदय विदारक घटना पुलिस की फ़ाइलों में दबकर ही रह जाती और वो पीड़ा जिसकी बात की जा रही है, कहीं दिखाई नहीं देती। पीडिताओं की कहानी तो कुछ इस तरह है कि मैतेई युवकों ने जब उन्हें कपड़े उतारने को कहा तब वे पुलिस वाहन में ही बैठी थीं।
युवकों के अत्याचार से डरकर जब इन महिलाओं ने पुलिस जवानों की तरफ़ देखा तो उन्होंने मुँह फेर लिया। कुल मिलाकर यह भीषणतम अत्याचार पुलिस की निगरानी में किया गया, यह भी कहा जाए तो कोई अतिशयोक्ति नहीं होगी।
एक समुदाय जिसके लोग बड़े - बड़े पदों पर बैठे हैं, उनका ऐसा और इतना भी क्या दबदबा है जो महिलाओं पर अत्याचार से ही तुष्ट हो रहा है। मणिपुर की सरकार से कौन पूछेगा कि इतने जघन्य अपराध की रिपोर्ट इतने दिनों तक छिपाई क्यों गई? कौन इसका ज़िम्मेदार है?
वीडियो वायरल होने के बाद दोषियों की तुरंत गिरफ़्तारी और उन्हें मौत की सजा दिलाने तक का दम्भ भर रहे ज़िम्मेदार लोग दो महीने तक कहाँ छिपे हुए थे? कुकियों का कहना है कि वायरल वीडियो में जो कुछ है वह तो केवल एक भाग है, ऐसा हमारी कई लड़कियों के साथ हुआ है और वे अब तक सदमें में हैं, इसलिए बाहर नहीं आ पा रही हैं।
फ़िलहाल, भारी बारिश के बीच कुकी हज़ारों की संख्या में यहाँ- वहाँ प्रदर्शन कर रहे हैं। सरकार और पुलिस और प्रशासन की एक ही रट है दोषियों को बख्शा नहीं जाएगा।
एक- एक को पकड़कर सजा दिलवाएँगे। सभ्य समाज को लज्जित कर देने वाली इस घटना ने मणिपुर में जिन अधिकारों की लड़ाई चल रही है, उन तमाम उद्देश्यों को बहुत बौना कर दिया है।
हमें वीडियो में दिख रहे मानसिकता के बौनेपन से लड़ना है और लड़ना है उस मानसिकता से भी जिसके तहत कुछ लोग इतने बड़े और जघन्य अपराध को दबाए रखने में अपनी शान समझते हैं।